รายได้รัฐวิสาหกิจส.ค.กว่า9พันล.
สคร.เผยรายได้รัฐวิสาหกิจส.ค.กว่า 9 พันล้านบาท สูงกว่าประมาณการ
14 ก.ย. 2553

สคร.เผยรายได้รัฐวิสาหกิจส.ค.กว่า 9 พันล้านบาท สูงกว่าประมาณการ
นายกุลิศ สมบัติศิริ ที่ปรึกษาด้านพัฒนารัฐวิสาหกิจและโฆษกประจำสำนักงานคณะกรรมการ นโยบายรัฐวิสาหกิจ (สคร.) เปิดเผยว่า รายได้นำส่งแผ่นดินประจำเดือนสิงหาคม 2553 มีจำนวน 9,028.72 ล้านบาท สูงกว่าที่ประมาณการไว้ถึง 6,180.72 ล้านบาท ประกอบด้วย เงินรายได้นำส่งจากรัฐวิสาหกิจจำนวน 6 แห่ง เป็นเงิน 9,028.16 ล้านบาท และเงินปันผลจากกิจการที่กระทรวงการคลังถือหุ้นต่ำกว่าร้อยละ 50 จำนวน 0.56 ล้านบาท
 



ภาพประกอบข่าว
โดยในเดือนสิงหาคมที่ผ่านมา รัฐวิสาหกิจที่นำส่งรายได้สูงสุด 3 อันดับแรก ได้แก่ บมจ. ทีโอที  ซึ่งมีรายได้จากค่าธรรมเนียมบริการสื่อสาร (สรรพสามิต) จำนวน 6,015 ล้านบาท บมจ. กสท โทรคมนาคม  มีรายได้จากค่าธรรมเนียมบริการ สื่อสาร (สรรพสามิต) จำนวน 1,267 ล้านบาท และ สำนักงานสลากกินแบ่งรัฐบาล มีรายได้จากการจำหน่ายสลากฯ จำนวน 1,120 ล้านบาท
สำหรับรายได้นำส่งสะสม ตั้งแต่เดือนตุลาคม 2552 ถึงเดือนสิงหาคม 2553 สูงกว่าประมาณการ 6,928.54 ล้านบาท จากเดิมที่ประมาณการไว้ 75,280.06 ล้านบาท ซึ่งรัฐวิสาหกิจและกิจการที่กระทรวงการคลังถือหุ้นต่ำกว่าร้อยละ 50 สามารถนำส่งได้จริง 82,208.60 ล้านบาท เมื่อเปรียบเทียบกับรายได้แผ่นดินสะสมของช่วงเดียวกันในปีงบประมาณ 2552 จะคิดเป็นร้อยละ 92.94 ของประมาณการเงินนำส่งรายได้แผ่นดินสะสมรวม
"จากการนำส่งรายได้เข้ารัฐที่สูงกว่าเป้าหมายอย่างต่อเนื่อง ทำให้สคร.เชื่อมั่นในผลการดำเนินงานของรัฐวิสาหกิจ ว่าจะสามารถช่วยขับเคลื่อนเศรษฐกิจของประเทศให้ก้าวหน้า ด้วยการนำรายได้ส่วนหนึ่งไปใช้พัฒนาและลงทุนในโครงการใหม่ๆ ของประเทศที่กำลังจะเกิดขึ้น อาทิ โครงการรถไฟความเร็วสูง การพัฒนาโครงสร้างพื้นฐานของระบบการสื่อสารโทรคมนาคม เพื่อให้ตอบสนองความต้องการใช้งานของประชาชนต่อไป"นายกุลิศ กล่าว